เริ่มแล้ว! พาณิชย์เปิดประมูลข้าว 1.63 ล้านตันในวันนี้
เริ่มแล้ว! พาณิชย์เปิดประมูลข้าว 1.63 ล้านตันในวันนี้
8 ก.ค. 2559

นางดวงพร รอดพยาธิ์ อธิบดีกรมการค้าต่างประเทศ เปิดเผยว่า พล.อ.ประยุทธ์ จันทร์โอชา นายกรัฐมนตรี ในฐานะประธานกรรมการนโยบายและบริหารจัดการข้าว (นบข.) เห็นชอบให้กรมการค้าต่างประเทศเปิดประมูลข้าวสารในสต็อกของรัฐเป็นการทั่วไปและเพื่อเข้าสู่อุตสาหกรรม ครั้งที่ 1/2559 ปริมาณ 1.63 ล้านตัน ซึ่งได้เชิญผู้สนใจรับฟังคำชี้แจงเงื่อนไขการประมูลเมื่อเวลา 10.00 น.ที่ผ่านมา
สำหรับชนิดข้าวในสต็อกของรัฐที่จะนำออกมาเปิดประมูลในครั้งนี้เป็นข้าวจากคลังที่มีข้าวหลายเกรดในคลังเดียวกัน เช่น เกรด P/A/B C ข้าวผิดไปจากมาตรฐาน และข้าวผิดชนิด ประกอบด้วย 14 ชนิด ได้แก่ ข้าวหอมมะลิ 100% ชั้น 2 ข้าวขาว 5% ข้าวขาว 10% ข้าวขาว 15% ข้าวขาว 25% เลิศ ข้าวปทุมธานี ข้าวเหนียวขาว 10% ข้าวท่อนหอมมะลิ ข้าวท่อนหอมจังหวัด ข้าวท่อนปทุมธานี ปลายข้าวหอมมะลิ ปลายข้าวปทุมธานี ปลายข้าว A1 เลิศ และปลายข้าว A1 รวมปริมาณทั้งสิ้น 1.63 ล้านตัน จำนวน 108 คลัง
โดยการจำหน่ายข้าวสารในสต็อกของรัฐเป็นการทั่วไปและเพื่อเข้าสู่อุตสาหกรรมครั้งนี้ได้เปิดโอกาสให้ทั้งผู้ประกอบกิจการค้าข้าวและผู้ประกอบการกิจการโรงงานอุตสาหกรรมสามารถเข้าร่วมประมูลได้ ซึ่งกำหนดให้ผู้ซื้อสามารถคัดแยกข้าวเกรด P/A/B ไปจำหน่ายเป็นการทั่วไป ส่วนข้าวเกรด C ข้าวผิดไปจากมาตรฐาน และข้าวผิดชนิด จะมีมาตรการให้ อคส. และ อ.ต.ก. ควบคุมการนำเข้าสู่อุตสาหกรรมที่มิใช่อาหารคนตามแนวทางที่ปฏิบัติที่ อคส. และ อ.ต.ก. กำหนด
นอกจากนี้ หลังเปิดให้ผู้สนใจเข้าร่วมรับฟังหลักเกณฑ์และเงื่อนไขการประมูล (TOR) ในวันนี้แล้ว กรมฯ จะเปิดโอกาสให้ผู้สนใจเข้าเยี่ยมชมสภาพข้าวในคลังสินค้าในระหว่างวันที่ 11-15 กรกฎาคม 2559 เพื่อเป็นข้อมูลประกอบการตัดสินใจยื่นซองเสนอราคาซื้อข้าวสารในสต็อกของรัฐในการประมูลครั้งนี้